*Microsoft Mobility* galvenais birojs Espo
***Microsoft Mobile Oy*** ir Somijā reģistrēts uzņēmums, kas nodarbojas ar mobilo ierīču ražošanu. Izveidots 2014. gadā, *Microsoft* no *Nokia* nopērkot mobilo ierīču biznesu.
Galvenais birojs atrodas Espo, Somijā.

Vēsture
-------

*Pamatraksts: Nokia vēsture* 
Somijas uzņēmums *Nokia* mobilos telefonus sāka ražot 1980. gados. No 1998. līdz 2011. gadam tas bija līderis pasaules tirgū.

Savukārt *Microsoft* 2000. gados investēja vienu miljardu dolāru, lai izveidotu savus mobilos telefonus ar zīmolu *Kin*. Tos izgatavoja uzņēmums *Sharp*. Programmas platformu uz operētājsistēmas *Windows CE* bāzes veidoja 2008. gadā iegādātais uzņēmums *Danger*. Pirmie modeļi izlaisti 2010. gada maijā, bet to pārdošana veicās slikti, un izlaišana pārtraukta 2011. gada augustā.

2011. gada 11. februārī *Nokia* ar *Microsoft* noslēdza vienošanos par to, ka operētājsistēma *Windows Phone* kļūs par *Nokia* viedtālruņu primāro sistēmu. Pēc paziņojuma par šo vienošanos *Nokia* akcijas cena nokritās par aptuveni 14 %, kas bija lielākais kritiens kopš 2009. gada jūlija. Viedtālruņu pārdošanas apjomi kritās, jo tie nespēja konkurēt ar *Apple* *iPhone* un *Samsung* *Galaxy*. *Nokia* paziņoja, ka plāno samazināt izdevumus, tai skaitā arī atlaist daudzus darbiniekus. 2011. gada otrajā pusē zaudējumi bija 368 miljoni EUR.

2012. gadā pēc mobilo telefonu pārdošanas apjomiem *Nokia* nokrita uz otro vietu (aiz *Samsung Electronics*). *Standard & Poor’s* 15. augustā *Nokia* ilgtermiņa kredītreitingu pazemināja no *BB+* uz *BB-*.
Ražošana no Somijas (Salo), Ungārijas un Meksikas pārcelta uz Āziju.

2013. gada 3. septembrī paziņots, ka *Microsoft* iegādāsies *Nokia* nodaļu *Devices & Services* par 5,44 miljardiem EUR. Darījums ietvēra mobilo telefonu un ierīču biznesu un ar tiem saistītos patentus, kā arī karšu pakalpojuma izmantošanu.
*Nokia* turpmāk plānoja turpināt trīs biznesa jomas: mobilo sakaru tīklu iekārtas, kartogrāfijas un lokācijas pakalpojumi un jaunāko tehnoloģiju attīstīšana. Pēc šī paziņojuma biržās strauji pieauga *Nokia* akciju cena.
19. novembrī *Nokia* akcionāri apstiprināja *Devices & Services* nodaļas pārdošanu. 4. decembrī Eiropas Komisija atļāva veikt šo darījumu starp *Microsoft* un *Nokia*.
Darījums pabeigts 2014. gada 25. aprīlī. Uz *Nokia* mobilo ierīču nodaļas *Devices & Services* bāzes tika izveidots uzņēmums ***Microsoft Mobile Oy***, kas kļuva par *Microsoft* meitas uzņēmumu. Sākotnēji darījumu bija paredzēts pabeigt martā, bet tas ievilkās, nespējot vienoties ar Indijas valdību par nodokļiem. Rezultātā Indijas fabrika Čennai palika *Nokia* pārziņā, bet tā ražos ierīces pēc *Microsoft* pasūtījuma. Arī Masanas fabrika netika nodota *Microsoft*, un iespējams, tā tiks slēgta. Bija domstarpības arī ar Ķīnas telekomunikāciju tirgus regulatoru, bet beigās tas deva piekrišanu.
*Microsoft* ieguva tiesības 10 gadus izmantot *Nokia* zīmolu pašreizējiem mobilo ierīču produktiem. Aptuveni 32 000 *Nokia* darbinieku pārgāja strādāt *Microsoft*.

*Microsoft Mobile* tika veikta reorganizācija, lai vairāk koncentrētos uz viedtelefonu tirgu. Plānots likvidēt 12 500 darbavietu.
2014. gada 17. jūlijā paziņots, ka 18 mēnešu laikā tiks pārtraukts platformu *Asha*, *Series 40* un *Nokia X platform* atbalsts, turpmāk izlaižot modeļus tikai ar *Windows Phone* operētājsistēmu.
2014. gada oktobrī paziņots, ka *Lumia* ierīces turpmāk tiks tirgotas ar *Microsoft* nosaukumu un logotipu. Pirmais tāds izlaists viedtālrunis bija *Microsoft Lumia 535*.

2015. gada 8. jūlijā ziņots par *Microsoft Mobile* plānoto restrukturizāciju, kas ietver 7,6 miljardu USD norakstīšanu (*Microsoft Mobile* iegādes izdevumi), līdz 7800 darbavietu likvidēšanu un viedtālruņu biznesa sašaurināšanu. 2300 darbinieku plānots atlaist Somijā; likvidēs ražotni Salo, kur tika ražotas *Lumia* ierīces, un visas operācijas tiks pārvietotas uz Tamperi un Espo.

2016. gada 18. maijā paziņots, ka noslēgta vienošanās par sākuma līmeņa mobilo telefonu biznesa pārdošanu Somijas *HMD global Oy* un *Foxconn* meitas uzņēmumam *FIH Mobile*. 350 miljonu USD darījumā mobilo telefonu izstrādes darbi tiks nodoti *HMD global*, bet ražošana (tai skaitā Vjetnamas ražotne) nonāks *FIH Mobile* pārziņā. *HMD global* arī iegūtu tiesības uz *Nokia* zīmolu mobilajiem telefoniem un viedtālruņiem. Darījums pabeigts 2016. gada 1. decembrī.
25. maijā paziņots, ka *Microsoft Mobile* struktūrvienība tiks restrukturizēta, samazinot 1850 darba vietas, tai skaitā 1350 Somijā.

Atsauces
--------

1. ↑  «Nokia announces strategic partnership with Microsoft, will use WP7 as primary OS». TechIt.in. Arhivēts no oriģināla, laiks: 2013. gada 2. maijā. Skatīts: 2014. gada 6. maijā.
2. ↑  Diana ben-Aaron. «Nokia Falls Most Since July 2009 After Microsoft Deal». Bloomberg, 2011. gada 11. februāris.
3. ↑  Samsung overtakes Nokia in mobile phone shipments
4. ↑  Nokia: S&P Cuts Debt Rating; Further Downgrades Possible
5. ↑  «Nokia» mobilo telefonu ražošanas biznesu pārdos «Microsoft»
6. ↑  «Nokia to sell Devices & Services business to Microsoft in EUR 5.44 billion all-cash transaction». Arhivēts no oriģināla, laiks: 2013. gada 4. septembrī. Skatīts: 2013. gada 3. septembrī. Archived 2013. gada 4. septembrī, *Wayback Machine* vietnē.
7. ↑  «Nokia Extraordinary General Meeting 2013 confirms and approves the sale of substantially all of Nokia's Devices & Services business to Microsoft». Arhivēts no oriģināla, laiks: 2013. gada 23. novembrī. Skatīts: 2013. gada 20. novembrī.
8. ↑  EK apstiprina «Nokia» mobilo telefonu ražošanas biznesa pārdošanu «Microsoft»
9. ↑  Nokia completes sale of substantially all of its Devices & Services business to Microsoft Archived 2016. gada 21. jūlijā, *Wayback Machine* vietnē. Nokia Press release, 25 April, 2014
10. ↑  Microsoft pieslīpē Nokia iegādes darījumu *TVNET*, 2014. gada 22. aprīlī
11. ↑  Microsoft likvidēs 18 000 darba vietu LETA--AFP, 2014. gada 17. jūlijā
12. ↑  Microsoft is killing off Nokia’s feature phones in favor of Windows Phone The Verge, July 17, 2014
13. ↑  Microsoft layoffs will hit its sales and marketing teams and employees in Finland Julie Bort, Jul. 8, 2015
14. ↑  Microsoft selling feature phone business to FIH Mobile Ltd. and HMD Global, Oy Microsoft News Center, May 18, 2016
15. ↑  Microsoft announces streamlining of smartphone hardware business Microsoft News Center, May 25, 2016

Ārējās saites
-------------

* *Microsoft Lumia*